
AVIZ

asupra propunerii legislative pentru modificarea articolului 363 alin.(1) din Ordonanţa de Urgenţă nr.57 din 3 iulie 2019 privind Codul administrativ

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă pentru modificarea articolului 363 alin.(1) din Ordonanţa de Urgenţă nr. 57 din               3 iulie 2019 privind Codul administrativ, transmisă cu adresa  nr. Pl-x nr. 175/2022 din                     11 aprilie 2022, înregistrată sub nr. 4c-1/159 din 11 aprilie 2022.
Senatul, în calitate de primă Cameră sesizată, a respins propunerea legislativă,  în şedinţa din 4 aprilie 2022. 
Conform prevederilor art. 75 alin. (1) si (3) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat propunerea legislativă menţionată mai sus, în şedinţa din 10 mai 2022.
Membrii Comisiei au analizat propunerea legislativă supusă avizării, expunerea de motive, punctul de vedere favorabil al Guvernului, sub rezerva însușirii propunerilor și observațiilor, avizul negativ al Consiliului Legislativ, transmis cu adresa nr. 105 din                7 februarie 2022 precum și avizul favorabil al Consiliului Economic și Social, transmis cu adresa nr.395 din 25 ianuarie 2022.
Propunerea legislativă supusă dezbaterilor are ca obiect de reglementare modificarea art.363 alin.(6) din Ordonanţa de urgenţă a Guvernului nr.57/2019 privind Codul administrativ, cu modificările și completările ulterioare, și anume procedura de vânzare a bunurilor din domeniul privat și propune ca modalitatea de selectare a evaluatorilor care determină valoarea cea mai mare dintre preţul de piaţă şi valoarea de inventar a imobilului, în vederea stabilirii preţului minim de vânzare a bunurilor din domeniul privat al statului sau al unităţilor administrativ-teritoriale, să se facă potrivit prevederilor Legii nr.98/2016 privind achizitiile publice, cu modificările și completările ulterioare și nu prin licitaţie publică, așa cum este stipulat în prezent.

În urma dezbaterilor, membrii Comisiei au hotărât, cu majoritate de voturi,             (2 voturi împotrivă și 3 abțineri) avizarea favorabilă a propunerii legislative pentru modificarea articolului 363 alin.(1) din Ordonanţa de Urgenţă nr.57 din 3 iulie 2019 privind Codul administrativ, cu amendamente admise, care se regăsesc în anexa ce face parte integrantă din prezentul aviz.

În raport cu obiectul şi conţinutul său, inițiativa legislativă face parte din categoria legilor ordinare.

                     PREŞEDINTE
                                                                SECRETAR 

            Costel Neculai DUNAVA                                                      Bogdan-Alin STOICA 

      Consilier parlamentar

     Anca Magdalena Chiser

ANEXĂ 

Amendamente ADMISE 

	Nr. crt.
	Text propunere legislativă
	Text propus de Comisie
	Motivarea amendamentelor propuse

	     1.
	Propunere legislativă pentru modificarea articolului 363 alin.(1) din Ordonanţa de Urgenţă nr.57 din 3 iulie 2019 privind Codul administrativ


	Propunere legislativă pentru modificarea articolului 363 alin. (6) din Ordonanţa de Urgenţă nr.57 din 3 iulie 2019 privind Codul administrativ

Autor: 

dep.Radu-Marin Moisin
	În susţinerea punctului de vedere, Guvernul evidenţiază următoarele observaţii: „Semnalăm că titlul iniţiativei legislative vizează modificarea alin. (1) al art. 363 din Ordonanţa de urgenţă a Guvernului nr.57/2019 privind Codul administrativ, cu modificările şi completările ulterioare, în timp ce conţinutul acesteia face referire la alin. (6) al articolului antemenţionat. Considerăm necesară corelarea titlului iniţiativei legislative cu dispoziţiile cuprinse la Articolul unic.”



	     2.
	Art. 363 alin. (6) 

Cu excepţia cazurilor în care prin lege se prevede altfel, preţul minim de vânzare, aprobat prin hotărâre a Guvernului sau prin hotărâre a autorităţilor deliberative de la nivelul administraţiei publice locale, după caz, va fi valoarea cea mai mare dintre preţul de piaţă determinat prin raport de evaluare întocmit de evaluatori persoane fizice sau juridice, autorizaţi, în condiţiile legii, şi selectaţi cu respectarea prevederilor Legii 98/2016 privind achiziţiile publice, şi valoarea de inventar a imobilului.
	La art. 363, alin. (6) se modifică și va avea următorul cuprins:

Cu excepţia cazurilor în care prin lege se prevede altfel, preţul minim de vânzare, aprobat prin hotărâre a Guvernului sau prin hotărâre a autorităţilor deliberative de la nivelul administraţiei publice locale, după caz, va fi valoarea cea mai mare dintre preţul de piaţă determinat prin raport de evaluare întocmit de evaluatori persoane fizice sau juridice, autorizaţi, în condiţiile legii, şi selectaţi cu respectarea legislaţiei în domeniul achiziţiilor publice.
Autor: 

dep.Radu-Marin Moisin


	Pentru punerea în acord cu punctul de vedere al Guvernului: “Din considerente de tehnică legislativă, recomandăm ca, în loc de formularea “...selectaţi cu respectarea prevederilor Legii 98/2016 privind achiziţiile publice.” să se utilizeze formularea “...selectaţi cu respectarea legislaţiei în domeniul achiziţiilor publice...” sau “selectaţi cu respectarea Legii nr.98/2016 privind achiziţiile publice, cu modificările şi completările ulterioare.”


PAGE  
2

